runetrust/blame-folketinget-dk huggingface dataset:
Jacob Jensen (V), 2023-11-09:
Min pointe i min tale før var, at når det gælder avlsmaterialet, handler det jo ikke kun om det, vi gør i Danmark.
Det er jo et internationalt marked, og der er også andre lande både i Europa og andre steder, hvor man arbejder med de her ting.
Inden for EU er der jo som bekendt varernes fri bevægelighed, og hvis man lukkede ned i Danmark, ville alternativet være, at man så importerede avlsmateriale fra andre lande, og så ville vi sådan set være lige vidt.
Det var derfor, jeg nævnte, at det godt kunne være, at det var et EU-spor, vi skulle have fat i for at få gjort noget ved den del af det, for ellers har vi ligesom bare skubbet problemstillingen et andet sted hen, og så har vi alligevel ikke løst det.
Søren Egge Rasmussen (EL), 2023-11-09:
Nu var ministeren inde på det med avlsmaterialet.
Jeg besøgte en økologisk landmand, som havde skiftet fra de grise, som man normalt opfeder i Danmark, til en norsk-hollandsk besætning i stedet for, og han havde fået sodødeligheden til at falde fra 10 pct. til 4 pct. ved at vælge at have en anden type gris.
Når man så tæller op, hvad det har af konsekvenser for pattegrisedødeligheden, kan man se, at det også der har en positiv effekt.
Kan ministeren ikke se, at vi er endt et sted, hvor avlsarbejdet i Danmark er kommet for langt ud, med hensyn til hvor mange grise søerne får?
Helene Liliendahl Brydensholt (ALT), 2023-11-09:
Jamen tak.
Det var et kort og præcist svar.
Det var jeg glad for at høre.
Søren Egge Rasmussen (EL), 2023-11-09:
Tak, og tak for modtagelsen af forslaget.
Hvad angår det, ministeren siger om de økonomiske konsekvenser, hvis man indfører Enhedslistens forslag om de her fem initiativer, og at noget af produktionen kunne flytte ud, er ministeren så ikke bekendt med, at der sådan set kan være nogle krav fra de lande, som vi eksporterer levende grise til, f.eks. at man fra tysk side stiller krav om, at de avlsgrise, man importerer, ikke skal komme fra stalde med dårligere forhold end det, der gælder ifølge de regler, man har i Tyskland?
Jeg synes egentlig, at vi kigger ind i noget her, hvor man ikke bare kan sætte sig ned og lade som ingenting, men at man sådan set er nødt til at kigge på, hvad det er for nogle nærmarkeder, som kommer til at stille yderligere krav, som gør, at de danske svinestalde ikke bare kan køre videre, som de gør på nuværende tidspunkt.
Vi er nødt til at forbedre vores dyrevelfærd, fordi vi ellers ikke kan eksportere de grise, vi gør i øjeblikket.
Kan ministeren ikke se, at det aspekt burde fylde mere end den lidt mere filosofiske betragtning om, at det kan være, at der er nogle, der flytter deres produktion væk?
Søren Egge Rasmussen (EL), 2023-11-09:
Det er et beslutningsforslag, som drejer sig om dyrevelfærd.
Det drejer sig om den million danske søer, som sådan set er årsagen til, at der i Danmark kan fødes 40 millioner grise, hvilket ender med, at der ud af de 30 millioner af dem er 15 millioner, der sendes ud på landevejene til eksport, og 15 millioner, der slagtes i Danmark.
Det er moderdyr, det er avlsdyr; det er ikke fødemaskiner.
Vi er nødt til at se på, hvordan det er, vi behandler den million dyr i de danske stalde.
Og når man så ser, at der har været frivillige aftaler med planer om, at sodødeligheden i stalden skulle nedbringes markant, og man i stedet for over en årrække kan se, at sodødeligheden er steget markant, og at der er 16½ pct. hvert år, som dør i staldene eller må aflives i staldene, så er det et markant tal, altså 165.000, som må aflives eller dør ude i staldene.
Hvis man valgte andre produktionsformer, kunne man sagtens få det ned på at være 7 pct., og det vil sige, at der er 100.000 danske søer, som ikke skulle lide ude i staldene og skulle aflives eller dø derude.
Derfor har vi her et væsentligt dyrevelfærdsproblem, som Enhedslisten ønsker
bliver løst.
Og vi har noteret, at der er flere måder at arbejde på det på.
Vi skal frem til, at fiksering af søer forbydes.
Vi skal lave et avlsarbejde, som kommer frem til, at soen ikke får flere grise, end den har patter.
Vi skal frem til, at søerne får adgang til grovfoder, så vi kan forhindre flere af de her mavesår.
Der skal stilles krav til uddannelse for de mennesker, der arbejder med grisene, og vi skal have undersøgt, hvorfor der er flere søer, der om sommeren dør i staldene af varmestress.
Der er flere parametre at tage fat på, og jeg håber, at vi her i Folketinget får en god debat og kommer frem til noget, som kan skabe bedre dyrevelfærd for grisene og for søerne i de danske stalde.
Jacob Jensen (V), 2023-11-09:
Jo, jeg er faktisk meget enig med hr. Søren Egge Rasmussen i, at det vil være og også er et element, for der er et perspektiv i også at have en ordentlig dyrevelfærd, og det er der jo også efterspørgsel på, i hvert fald i en vis udstrækning.
Men man skal jo ikke stikke sig selv blår i øjnene, for jeg ved jo også godt, at når forbrugerne så står ude på de store eksportmarkeder – det er i hvert fald den erfaring, jeg har gjort mig – så tæller prisen desværre også ret meget.
Men dyrevelfærd vægter heldigvis mere og mere, og jeg tænker, at det, også set fra et eksportmæssigt synspunkt, er noget, vi skal være endnu bedre og endnu dygtigere til.
Når det er sagt, har vi faktisk også regler på området, eksempelvis i forhold til det krav i forslaget her, der handler om at løse de diegivende søer.
Der ligger vi i Danmark allerede på et højere niveau end eksempelvis det, EU kræver af os – det er bare for at komme med et eksempel.
Så det er ikke sådan, at Danmark skraber bunden på alle de her områder, overhovedet ikke.
Men det er rigtigt, og jeg synes, det er et vigtigt element at tage med i den økonomiske overvejelse, at det at have en dyrevelfærdsmæssig standard på et betydeligt niveau er et salgsparameter, som man kan bruge.
Jeg kan godt uddybe det lidt.
Det er rigtigt, som der bliver spurgt til, at der er forskellige frivillige aftaler, kan man sige, og der er også nogle branchestandarder, man arbejder med, og det er i hvert fald min intention at kigge ned i nogle af de branchestandarder og så sige, at hvis ikke man lever op til sine egne standarder, kunne det da være en overvejelse at sige, at det ophøjer vi så til lov.
Det er bare for at give det som et eksempel.
Når man i forvejen siger, at det vil man leve op til, burde det jo – i gåseøjne – ikke koste noget.
Så det er bare et eksempel på, hvordan jeg tænker det her kan gøres.
Der er også andre steder, vi kan se det.
Management er måden, som man håndterer det her på uddannelsesmæssigt ude i staldene, og det er noget af det, der flytter rigtig meget.
Her kunne man også godt forestille sig, at man skulle stille nogle krav.
Kim Edberg Andersen (NB), 2023-11-09:
Tak for det, og jeg kan jo kun beklage, at ordføreren ikke kender den fortryllende smag af bacon.
Det er jo trist i sig selv ikke at kende den, men det må jeg gå ud fra er på grund af sodødeligheden, altså at ordføreren ikke kender den smag – fred være med det.
Nu snakker ordføreren om de her 30.000 smågrise, som dør i produktionen, og det er rigtigt, og det er landbruget også selv opmærksom på.
Og nogle af dem er jo dødfødte, fordi man, som Enhedslisten også er inde på, har fået fremavlet nogle søer, som simpelt hen laver rigtig mange grise, og det har landbruget jo heller ingen interesse i selv.
Det er de også selv inde på, nemlig at der også kan blive for mange.
Men der er jo også i forhold til sodødeligheden nogle dyr, som, fordi de dybest set er produktionsdyr, bliver udskiftet efter ét kuld.
For hvis den viser sig ikke at producere det, som man ønsker, så afliver man jo sådan en so.
Så det er bare lige det, at man skal huske at tage nogle tal med et gran salt.
Halime Oguz (SF), 2023-11-09:
Tak for det.
Jeg vil gerne starte med at takke Enhedslisten for at have fremsat et godt forslag, som sigter mod at forbedre dyrevelfærden i den danske svineproduktion.
Det er der i den grad brug for, og jeg vil derfor med det samme sige, at SF kommer til at støtte forslaget.
Som vikar på dyrevelfærdsområdet må jeg sige, at jeg blev overrasket over forholdene i svineproduktionen.
For mig virker det uforståeligt, at vi har en svineproduktion, hvor omkring hver fjerde nyfødte gris dør få timer efter fødslen, og at op mod 30.000 nyfødte smågrise hver dag mister livet i produktionen – 30.000 hver eneste dag!
Jeg er derudover også overrasket over udgangspunktet for de politiske drøftelser.
Er det virkelig sådan, at vi her i Danmark har en seriøs diskussion om, hvorvidt svin skal fikseres i ugerne omkring fødslen af deres smågrise?
Er der virkelig så lidt plads i staldene og så lidt uddannet personale, at det er nødvendigt?
Og er det virkelig så almindeligt, at svin lider og dør af varmestress, at vi er nødt til at lovgive på området?
Og har vi rent faktisk fremavlet grise, der får flere unger, end de kan passe?
Nu vil nogle nok sige, at jeg ikke har forstand på, hvad jeg snakker om her, når jeg siger, at jeg i hvert fald passer på svinenes ve og vel.
Jeg spiser ikke svinekød og har aldrig gjort det.
Men man behøver jo ikke at være ekspert for at kunne se, at den måde, vi avler svin på, ikke er i orden.
Måske kan man netop se det, når man ikke har beskæftiget sig med området.
SF kan støtte alle dele af beslutningsforslaget.
Jeg vil dog særlig rose Enhedslisten for at sætte fokus på, at forbedret dyrevelfærd bør indgå som et selvstændigt mål ved avlsarbejde.
Uanset om det gælder æglæggende høns, hvor hver tredje render rundt med et brud på brystbenet, turbokyllinger, der brækker benene under deres egen vægt, eller svin, der føder flere unger, end de selv kan passe,
så er problemet det samme.
Avlsarbejdet i landbruget har i årtier kun været drevet af jagten på profit uden nævneværdigt hensyn til dyrevelfærden.
Det skal stoppe.
Andet kan vi simpelt hen ikke være bekendt.
Normalt stemmer vi i SF ikke for beslutningsforslag, når der samtidig er eller lige har været forhandlinger på området, men givet at den alarmerende tilstand vedrørende dyrevelfærden i svineproduktionen har stået på i årtier under skiftende regeringer, så tvivler vi på, at det kommende dyrvelfærdsforlig bringer os i mål med at sikre ordentlige forhold i svineproduktionen.
Derfor kommer SF til at stemme for forslaget her, og tak for ordet.
Erling Bonnesen (V), 2023-11-09:
Jamen jeg synes, det er godt, at man ligesom får sat lys på de gode eksempler –
jeg har selv nævnt et par stykker, og jeg hører også Enhedslistens ordfører nævne nogle eksempler.
Det gælder jo om at få de gode eksempler med ind på bordet, når man skal føre de kommende forhandlinger, og så kan man forhåbentlig både lære af og drage nytte af de gode eksempler, så de kan indgå i nogle gode drøftelser om det.
Søren Egge Rasmussen (EL), 2023-11-09:
Jeg besøgte en landmand, som havde godt styr på det.
Han kunne sådan set planlægge, hvad det var for en so, der skulle sendes på slagteri, og han kunne så få en pris for den gris og have råd til at købe en ny, ung gris og sætte den ind i sin besætning.
Jeg kan ikke forstå, at der er 165.000 søer, der ude i industrilandbruget må aflives og skal slæbes ud, og hvor landmanden skal betale en pris for at komme af med de døde dyr.
Hvorfor ikke komme frem til at have en produktion, hvor man har styr på det?
Kan ordføreren ikke se, at der er noget, der bør laves markant om, for at få styr på det?
Erling Bonnesen (V), 2023-11-09:
Jamen ud fra tallene kan vi jo konstatere, at der er nogle udfordringer.
Det kan vi jo konstatere at ministeren også har taget til sig og har indkaldt til de her forhandlinger.
Samtidig har jeg med egne øjne kunnet se, når jeg har været på nogle staldbesøg, at landmændene jo også tager det til sig og prøver at lave nogle forbedringer på området.
Det er ikke alt, der er lykkedes indtil nu, men jeg konstaterer, at der er mange dygtige landmænd derude, som også tager de her udfordringer til sig og prøver at gøre noget ved dem.
Det kan være avlsarbejde, det kan være noget af praktikken.
Så det ser vi frem til også kan føre til nogle resultater.
Søren Egge Rasmussen (EL), 2023-11-09:
Det er jo godt, at ordføreren ønsker, at der skal være styr på tingene, men det synes jeg bare ikke er det, der ligesom præger det, når man ser, at der er en sodødelighed, som faktisk er steget, efter at man lavede nogle frivillige aftaler, og at man overhovedet ikke har nået sit mål med at nedbringe sodødeligheden; den tværtimod er steget.
Jeg synes, det må give anledning til, at man tænker: Hvad gør man så?
For det her gennemsnitstal for sodødelighed på 16½ pct. må jo dække over, at der er nogle, der gør det langt dårligere, og nogle, der gør det bedre.
Så kunne man ikke lære af nogle af dem, der gør det godt?
Jeg er stødt på artikler om, at nogle har prioriteret management i stalden og faktisk er kommet frem til at reducere dødeligheden.
Så jeg forstår ikke rigtig, at man i landbruget kan acceptere at se på de her kurver, der viser, at sodødeligheden bare er steget år efter år de seneste 4-5 år, og hvad sker der så i 2023?
Kører grafen videre?
Det vil være en katastrofe.
Der er sådan set 100.000 søer, som dør for tidligt.
Synes ordføreren ikke, at det er et problem?
Erling Bonnesen (V), 2023-11-09:
Tak for det.
Danmark er et stolt landbrugs- og fødevareland, og det skal vi selvfølgelig blive ved med at være.
Det har en kæmpestor værdi, at et land ikke alene kan producere sine egne fødevarer af høj kvalitet, men også kan sikre en stor fødevareeksport og mange arbejdspladser.
Vores animalske produktion skal selvfølgelig også gå hånd i hånd med en god dyrevelfærd, og i Venstre ønsker vi også så gode vilkår for god en dyrevelfærd som muligt, også for søerne i farestaldene, som er i fokus i det her forslag, vi behandler i dag.
I dag er det den besætningsansvarlige, som sikrer, at de ansatte også har god viden om dyrevelfærd i forhold til deres daglige arbejde, og det ansvar forventer vi jo og regner med at de lever op til, altså at den besætningsansvarlige selvfølgelig har styr på det, sådan at der er styr på tingene.
Også i Venstre ønsker vi en god dyrevelfærd, og nu har ministeren jo også lige redegjort fint for tingene, og det kan jeg helt tilslutte mig.
På det grundlag ser vi frem til også at deltage i de drøftelser og forhandlinger.
Camilla Fabricius (S), 2023-11-09:
Tak for det.
Som ordføreren også sagde, har ordføreren selv besøgt en økologisk svineavler.
Det har jeg også selv ad flere omgange, og jeg har også set, at når man har små grise, hvor der ikke er patter nok, så er det de svageste grise, der bliver skubbet væk og ikke har mulighed for at få det, de skal bruge.
Det synes jeg er væsentligt at tage fat i, og derfor anerkender vi også, at det er et væsentligt beslutningsforslag, som indgår i det arbejde, vi skal i gang med.
Det bringer jeg selvfølgelig videre til vores ordfører, hvor dyrevelfærd ligger utrolig højt.
Det er også noget, vi drøfter i vores gruppe, så tak til ordføreren for beslutningsforslaget.
Søren Egge Rasmussen (EL), 2023-11-09:
Tak for talen, og jeg vil da opfordre ordføreren til at hilse Socialdemokratiets landbrugsordfører og sige, at vi er helt med på, at vi både skal forbedre dyrevelfærden, når det drejer sig om sodødelighed og pattegrisedødelighed.
Det hænger også lidt sammen.
Altså, i forhold til det avlsarbejde, der er kørt ude i det traditionelle landbrug, er man jo endt med, at soen føder så mange grise, at det i sig selv er en belastning, og at soen får så mange små grise, at det er et problem fra starten.
Den får ofte flere smågrise, end den har patter til, og alle de der små grise vil gerne have noget råmælk som det allerførste.
Der skal de så kæmpe om at få adgang til den der råmælk, og så ender vi måske med, at der bliver flyttet nogle grise over til en anden so osv.
Det er sådan set der, jeg tror vi kan løse meget af det.
Camilla Fabricius (S), 2023-11-09:
Jeg står her i dag på vegne af vores miljø- og fødevareordfører, Ida Auken, og derfor læser jeg hendes tale op her i dag.
Jeg håber, at ordførerne her i salen har respekt for, at jeg ikke er dybt nede i sagen, men jeg tager selvfølgelig klart imod de spørgsmål og kommentarer, som måtte være.
Det er bare, så man ved, at det ikke er mit ordførerområde til hverdag.
For Socialdemokratiet er det afgørende, at vi forbedrer dyrevelfærden i Danmark – om det er for vores kæledyr, eller om det er produktionsdyr på markerne og i staldene.
Beslutningsforslaget her har jo til formål netop at tage hensyn til det.
Enhedslisten lægger op til at forbedre dyrevelfærden for søer med henblik på øget trivsel og overlevelse i de danske svinestalde.
Og tak til Enhedslisten for at bringe emnet op her i salen.
I Socialdemokratiet er vi nemlig enige i, at vi skal forbedre dyrevelfærden for både søer og pattegrise.
Det giver i vores optik
bedst mening, at indsatser for at sænke sødødeligheden tænkes sammen med øvrige indsatser som f.eks. pattegrisedødeligheden
I Socialdemokratiet har vi også fokus på, at vi i et EU-retsligt miljø har en ret stor opgave foran os, og derfor er vi også glade for, at vores socialdemokratiske kolleger dér også har et stærkt fokus på den transport, som dyr oplever over store afstande og over lang tid.
Dyrevelfærdsforhandlingerne er heldigvis lige om hjørnet, og vi ser frem til at drøfte, hvordan vi kan forbedre dyrevelfærden for vores svin og gøre andre indsatser, som er vigtige for at forbedre dyrevelfærden i Danmark.
Vi anerkender derfor beslutningsforslagets kvalitet, og Socialdemokratiet ser frem til udvalgsbehandlingen og til at drøfte det i udvalget.
Vi anerkender også, at Enhedslisten har præsenteret en lang række gode forslag her, og vi håber også, at Enhedslisten tager dem med ind i de kommende forhandlinger.
Tak for ordet.
Halime Oguz (SF), 2023-11-09:
Det var åbenbart en kommentar, som jeg ikke rigtig ved hvad jeg skal svare på.
Kenneth Fredslund Petersen (DD), 2023-11-09:
Formålet med lovforslaget er at sikre, at det retlige grundlag er på plads, så produktionsområdet og produktionsfaciliteterne ved Rødbyhavn kan bevares og fortsætte, når fremstillingen af tunnelelementerne til kyst til kyst-delen af Femern Bælt-projektet er afsluttet.
Danmarksdemokraterne stemmer for lovforslaget.
Det er sund fornuft at bevare den nuværende tunnelelementfabrik, som man har etableret ved Rødbyhavn i forbindelse med Femern Bælt-forbindelsen.
Og med lovforslaget her kan man også fastholde lokale arbejdspladser på Lolland, samtidig med at tunnelelementfabrikken kan bidrage til at billiggøre kommende projekter, da der ikke vil være behov for at etablere nye produktionsfaciliteter til fremtidige byggeprojekter, eksempelvis til kæmpestore vindmøllevinger m.v.
Vi skal med andre ord selvfølgelig ikke bruge store summer på at nedrive produktionsfaciliteter, som vi ved der i fremtiden vil være et behov for, og i dette tilfælde taler vi ligeledes om et helt enormt stort produktionsapparat.
Lovforslaget kommer som nævnt Lolland Kommune og det lokale erhvervsliv til gavn, og derudover vil lovforslaget have en positiv klimaeffekt og spare en enorm udledning af CO 2 , ved at man ikke skal anlægge nye produktionsfaciliteter til kommende byggeprojekter i Danmark.
Danmarksdemokraterne mener grundlæggende, at afstanden mellem land og by skal være mindre, og at der skal skabes vækst i landdistrikterne.
I den sammenhæng har lovforslaget positive effekter i forhold til landdistrikterne, da man bevarer lokale arbejdspladser på Lolland.
Som nævnt støtter Danmarksdemokraterne lovforslaget.
Tak for ordet.
Lars Boje Mathiesen (UFG), 2023-11-09:
Kære Liberal Alliance, det er jo det, man stemmer for her.
Det er, at staten skal eje det, og at staten skal drive det.
Så kan det godt være, at man har en hensigtserklæring om, at det er noget andet, men hvis man stemmer for det her, stemmer man for, at staten skal eje og drive det videre.
Staten ejer også SAS.
Det mener Liberal Alliance jo ikke.
Her skal man så nu eje og drive en produktionsvirksomhed, som laver vindmøllefødder og alt muligt andet.
Så jeg spørger også Liberal Alliances ordfører: Hvem skal betale, hvis den her virksomhed giver underskud i driften?
Jens Meilvang (LA), 2023-11-09:
Altså, nu ejer staten den her i forvejen, og det er jo en beslutning, der er taget for lang tid siden.
Så det har vi sådan set ikke haft så meget at gøre med.
Vi synes bare, at vi skal forvalte vores skattekroner bedst muligt.
Alternativet, hvis det ikke er, at vi skal eje den, sådan som det ser ud lige nu, kunne jo bl.a. være, som det er nævnt, at den skulle rives ned.
Jeg synes ikke, det er fair over for skatteborgerne, at man bruger 6 mia. kr. på at bygge en fabrik.
Så synes jeg også, at man lige skal vende mulighederne for, hvordan vi får mest ud af den her fabrik.
Hvis det er sådan, at vi i fremtiden skal eje den, bliver det med en privat aktør, der skal drive virksomheden; så lejer vi den ud til andre virksomheder.
Men jeg vil bare gerne understrege, at jeg altså synes, at det lige skal analyseres.
Kan vi bruge den til en Kattegatforbindelse, ville det altså være lidt dumt, at vi nu her river den ned og så om 5 år skal bruge 6 mia. kr. på at bygge en ny fabrik, der skal lave elementer til en Kattegatbro.
Lars Boje Mathiesen (UFG), 2023-11-09:
Det er torsdag den 9. november kl. 10.28, og Liberal Alliance står nu fra Folketingets talerstol og taler for mere statsligt ejerskab af produktionsvirksomheder, i stedet for at det skal være private, der skal eje dem.
Hvorfor er det, at Liberal Alliance ikke tager erfaringerne fra SAS og alle mulige andre ting?
Der siger Liberal Alliance jo gerne, at der ikke er nogen grund til, at staten skal eje det.
Hvorfor stemmer man nu for, at staten skal eje det her?
Der er jo ingen, der siger, at det skal rives ned, for vi har jo frem til i hvert fald 2027 til at få det her solgt til private.
Så hvorfor er det, at Liberal Alliance mener – det er jo det, der står i lovforslaget – at nu er det staten, der skal drive Sund & Bælt, som er statsligt ejet?
Transportministeren er den eneste ejer i generalforsamlingen.
Så hvorfor er det, at Liberal Alliance mener, at staten skal ind at drive en fabrik, der skal lave elementer til vindmøller?
Jens Meilvang (LA), 2023-11-09:
Tak for det, formand.
Så vil vi gerne bruge tiden på at få analyseret, hvad der er af muligheder for anvendelse.
Der er allerede blevet skitseret meget, men en af vores store ambitioner i Liberal Alliance er jo bl.a. at få bygget en Kattegatbro – eller i hvert fald at få igangsat det – inden for det nærmeste årti.
Og jeg synes, at det måske sådan lidt ville være at svine med skatteborgernes penge at rive en fabrik ned, hvis der var en reel mulighed for, at den kunne bruges til at bygge elementer til en Kattegatbro.
Men min og Liberal Alliances klare holdning er også, at det selvfølgelig er markedsdrevet, og at det skal være sådan med de elementer, eller hvad der nu skal produceres dernede til den tid, at det selvfølgelig skal være på private hænder.
Men vi har ikke noget imod, at det er, sådan som det er nu, altså at staten har ejerskab over den her elementfabrik.
Peter Have (M), 2023-11-09:
Hvis det er tilfældet, bliver vi jo nødt til at se på, hvordan vi får finansieret de ting, og så må staten gå ind og kigge på det og undersøge det.
Lars Boje Mathiesen (UFG), 2023-11-09:
Det kan godt være en hensigt, men det er ikke det, der står i det her lovforslag at der vil ske; her bliver det statsligt ejet.
Og så spørger jeg bare: Hvem skal betale, hvis den her virksomhed giver underskud?
Hvor skal midlerne komme fra, hvis den her virksomhed giver underskud i driften?
Peter Have (M), 2023-11-09:
Altså, når det her byggeri er færdigt, ser vi ikke nogen problemer i at se på, om den eventuelt kunne munde ud i et OPP og på den måde, hvad kan man sige, få sikret det økonomisk.
OPP er jo kendetegnet ved, at man ikke lægger hele risikoen ét sted.
Lars Boje Mathiesen (UFG), 2023-11-09:
Undskyld, det var: Hvem skal betale, hvis den her virksomhed giver underskud?